L'Ajuntament de Gandia presenta la primera edició de 'Demolab: la botiga del futur'
30 octubre 2023

## L'Ajuntament de Gandia presenta la primera edició de 'Demolab: la botiga del futur'30 octubre 2023Última actualització: 30 octubre 2023

![](../gestion/img/ee9da3cdde75e6dbe54ffa47664f1e9acee75f0193c559d65cf39c2e52389698.JPG)  
  

La regidora d'Economia, Empresa i Ocupació, **Elena Moncho** i la coordinadora de Desenvolupament Local, smart city i projectes europeus, **Paula Fayos**, han presentat aquest matí la primera edició del programa, finançat per la Conselleria d'Innovació, Comerç i Turisme de la Generalitat i l'Ajuntament de Gandia.

L'esdeveniment serà entre el huit i el deu de novembre i girarà entorn de les solucions tecnològiques i digitals destinades a millorar el comerç local. Respecte a la seua ubicació, serà a l'Urbalab, on la ciutadania podrà gaudir d'un variat programa de trobades, ponències i tallers, que complementaran a la fira demostradora de tecnologia amb la qual començarà l'esdeveniment.

En els dos últims casos, les persones interessades hauran d'inscriure's prèviament al llarg dels tres dies a través de la pàgina web [www.urbalabgandia.com](http://www.urbalabgandia.com), atés que hi haurà un aforament limitat.

Entre les conferències, destaca la participació de Marcos Álvarez, comerciant, economista i expert en Recursos Humans, així com la de Juan Antonio Camaño, escriptor i expert en vendes, i Susana Lluna, experta en estratègia digital.

L'objectiu del programa, explica Moncho, és "_contribuir a la modernització i a la digitalització, del teixit empresarial en l'àmbit comarcal i local_". A més, segons Fayos, es posaran sobre la taula temes com "_els hàbits de consum, les noves tendències o l'impacte de la tecnologia en el comerç_".

"**Demolab: la botiga del futur**" és un pas més en l'estratègia de digitalització de la ciutat de Gandia que s'emmarca en el projecte de _Smart City Gandia_.